REGOLAMENT TAL-KUMMISSJONI (KE) Nru 414/2009
tat-30 ta' April 2009
li jemenda r-Regolament (KEE) Nru 2454/93 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2913/92 tat-12 ta’ Ottubru 1992 li jwaqqaf il-Kodiċi Doganali tal-Komunità (1), u b’mod partikolari l-Artikolu 247 tiegħu,
Billi:
(1)
Ir-Regolament (KE) Nru 648/2005 tal-Parlament Ewropew u tal-Kunsill (2) introduċa fir-Regolament (KEE) Nru 2913/92 l-obbligu li jitressqu d-dikjarazzjonijiet fil-qosor tad-dħul u l-ħruġ b’mezzi elettroniċi. Mill-1 ta' Lulju 2009, wieħed jista’ jressaq dikjarazzjoni doganali tal-esportazzjoni fuq il-karta biss meta s-sistema kompjuterizzata tal-awtoritajiet doganali ma tkunx qiegħda taħdem jew meta l-applikazzjoni elettronika tal-persuna li qiegħda tressaq id-dikjarazzjoni ma tkunx qiegħda taħdem.
(2)
Verżjoni alternattiva tad-Dokument ta’ Akkumpanjament fit-Tranżitu (id-“Dokument ta' Akkumpanjament fit-Tranżitu/Sigurtà”) u l-lista relatata tal-oġġetti għandhom ikunu stabbiliti sabiex jinkludu d-dejta meħtieġa fl-Anness 30A tar-Regolament tal-Kummissjoni (KEE) Nru 2454/93 (3) sabiex tissaħħaħ is-sigurtà.
(3)
Id-“Dokument ta’ Akkumpanjament fl-Esportazzjoni” u l-lista relatata ta' oġġetti pprovduti fl-Artikolu 796a tar-Regolament (KEE) Nru 5454/93 għandhom ikunu adatti wkoll sabiex jinkludu d-dejta stabbilita fl-Anness 30A tar-Regolament (KEE) Nru 2454/93.
(4)
Meta l-persuni li jressqu d-dikjarazzjoni ma jkunux jistgħu jipprovdu l-istqarrijiet tad-dejta fil-qosor tal-esportazzjoni u l-ħruġ lill-awtoritajiet doganali bl-użu ta’ proċeduri normali kompjuterizzati minħabba li s-sistema kompjuterizzata tal-awtoritajiet doganali jew l-applikazzjoni elettronika tal-persuna li tressaq d-dikjarazzjoni ma tkunx qiegħda taħdem, għandhom jitħallew jużaw proċedura fuq il-karta bħala alternattiva li tgħinhom jipprovdu l-informazzjoni meħtieġa lill-awtoritajiet doganali. Għal dan il-għan, hu meħtieġ li wieħed jipprovdi għall-użu ta’ formola, id-“Dokument Amministrattiv Uniku dwar l-Esportazzjoni/Sigurtà”, li jista’ jkun fih kemm dejta dwar id-dikjarazzjoni tal-esportazzjoni u kemm dejta fil-qosor dwar id-dikjarazzjoni tal-ħruġ.
(5)
Għal sitwazzjonijiet meta s-sistema kompjuterizzata tal-awtoritajiet doganali ma tkunx qiegħda taħdem jew meta l-applikazzjoni elettronika tal-persuna li qiegħda tressaq id-dikjarazzjoni ma tkunx qiegħda taħdem huwa meħtieġ li wieħed jipprovdi “Dokument tas-Sigurtà u s-Sikurezza” fuq il-karta li għandu jintuża għad-dikjarazzjonijiet fil-qosor tad-dħul u għad-dikjarazzjonijiet fil-qosor tal-ħruġ. Għandu jkun fih id-dejta definita fl-Anness 30A tar-Regolament (KEE) Nru 2454/93 u għandu jkun issupplimentat b’lista ta’ oġġetti f'każ li l-kunsinna tikkonsisti f'iktar minn oġġett wieħed.
(6)
Sabiex wieħed jagħti lill-operaturi ekonomiċi l-ikbar possibilità tal-firxa tal-għażliet sabiex jipprovdu d-dejta meħtieġa f’każ li s-sistemi kompjuterizzati doganali u privati kollha ma jkunux qegħdin jaħdmu, huwa meħtieġ li huma jħallu lill-awtoritajiet doganali jawtorizzawhom sabiex jikkomunikaw din id-dejta permezz ta’ dokumenti kummerċjali sakemm d-dokumenti mgħoddija lill-awtoritajiet doganali jkun fihom id-dettalji għad-dikjarazzjonijiet tad-dħul u l-ħruġ stabbiliti fl-Anness 30A tar-Regolament (KE) Nru 2454/93.
(7)
Sakemm id-dispożizzjonijiet tar-Regolament tal-Kummissjoni (KE) Nru 1875/2006 (4) dwar is-sikurezza u s-sigurtà japplikaw mill-1 ta’ Lulju 2009, id-dispożizzjonijiet stabbiliti f’dan ir-Regolament għandhom japplikaw minn dakinhar ukoll. Għalhekk ir-Regolament tal-Kummissjoni (KEE) Nru 2454/93 għandu jiġi emendat skont dan.
(8)
Il-miżuri stipulati f'dan ir-Regolament huma skont l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 2454/93 huwa emendat kif ġej:
(1)
L-Artikolu 183(2) huwa emendat kif ġej:
(a)
it-tieni subparagrafu għandu jinbidel b'li ġej:
“Fil-każijiet li hemm referenza għalihom fil-punti (a) u (b) tal-ewwel subparagrafu, id-dikjarazzjoni fil-qosor tad-dħul fuq il-karta għandha ssir billi tintuża l-formola tad-Dokument għas-Sigurtà u s-Sikurezza, li tikkorrespondi mal-mudell li jinsab fl-Anness 45i. Meta l-kunsinna li għaliha ssir dikjarazzjoni fil-qosor tad-dħul tikkonsisti f’iktar minn oġġett wieħed, id-Dokument dwar is-Sigurtà u s-Sikurezza għandu jkun issuplimentat b’lista ta’ oġġetti li jikkorrespondu mal-mudell li jinsab fl-Anness 45j. Il-lista ta’ oġġetti għandha tifforma parti integrali mid-Dokument tas-Sigurtà u s-Sikurezza.”
(b)
għandu jiżdied is-subparagrafu li ġej:
“Fil-każijiet li hemm referenza għalihom fil-punti (a) u (b) tal-ewwel subparagrafu, l-awtoritajiet doganali jistgħu jħallu d-Dokument tas-Sigurtà u s-Sikurezza jinbidel, jew jkun ikkumplimentat b’dokumenti kummerċjali sakemm id-dokumenti mressqa lill-awtoritajiet doganali fihom id-dettalji stabbiliti għad-dikjarazzjonijiet fil-qosor tad-dħul fl-Anness 30A.”
(2)
Fl-Artikolu 340b, jiddaħħal il-punt 6a li ġej:
“6a.
‘Dokument ta’ akkumpanjament fit-tranżitu/sigurtà’: ifisser dokument stampat mis-sistema kompjuterizzata sabiex jakkumpanja l-oġġetti, ibbażat fuq id-dejta tad-dikjarazzjoni ta' tranżitu u d-dikjarazzjoni fil-qosor tad-dħul u tal-ħruġ.”
(3)
L-Artikolu 358 huwa emendat kif ġej:
(a)
Fil-paragrafu 2, l-ewwel subparagrafu, il-frażi introduttorja tinbidel b’dan li ġej:
“2. Wara r-rilaxx tal-oġġetti, id-Dokument ta’ Akkumpanjament fit-Tranżitu jew id-Dokument ta’ Akkumpanjament fit-Tranżitu/ta’ Sigurtà għandu jakkompanja l-oġġetti li tqiegħdu taħt il-proċedura Komunitarja ta' tranżitu. Għandu jikkorrespondi mal-mudell u d-dettalji li jinsabu fid-Dokument ta’ Akkumpanjament fit-Tranżitu tal-Anness 45a jew, mal-mudell u d-dettalji tad-Dokument ta’ Akkumpanjament fit-Tranżitu/Sigurtà li jinsabu fl-Anness 45e u l-Lista ta’ Oġġetti fit-Tranżitu/ta’ Sigurtà li tinsab fl-Anness 45f. Id-dokument għandu jitqiegħed għad-dispożizzjoni tal-operatur f'wieħed minn dawn il-modi li ġejjin:”
(b)
Il-Paragrafu 3 jinbidel bit-test li ġej:
“3. Meta d-dikjarazzjoni jkun fiha iktar minn oġġett wieħed, id-Dokument ta’ Akkumpanjament fit-Tranżituli hemm referenza għalih fil-paragrafu 2 għandu jkun issupplimentat b'lista ta' oġġetti li tikkorrispondi mal-mudell fl-Anness 45b. id-Dokument ta’ Akkumpanjament fit-Tranżitu/Sigurtà li hemm referenza għalih fil-paragrafu 2 dejjem għandu jkun issupplimentat b’lista ta’ oġġetti li tinsab fl-Anness 45f. Il-lista ta’ oġġetti għandha tifforma parti integrali mid-Dokument ta’ Akkumpanjament fit-Tranżitu jew id-Dokument ta’ Akkumpanjament fit-Tranżitu/Sigurtà.”
(4)
Fl-Artikolu 787, il-paragrafu 2 qiegħed jinbidel b'dan li ġej:
“2. Meta s-sistema kompjuterizzata tal-awtoritajiet doganali ma tkunx qiegħda taħdem jew meta l-aplikazzjoni elettronika tal-persuna li tkun ressqet id-dikjarazzjoni tal-esportazzjoni ma tkunx qiegħda taħdem, l-awtoritajiet doganali għandhom jaċċettaw dikjarazzjoni tal-esportazzjoni fuq il-karta sakemm jintuża wieħed minn dawn il-modi li ġejjin:
(a)
tintuża l-formola li tikkorrespondi mal-mudell li jinsab fl-Annessi 31 sa 34, flimkien mad-Dokument tas-Sigurtà u s-Sikurezza li jikkorrespondi mal-mudell li jinsab fl-Anness 45i u l-Lista ta’ Oġġetti għas-Sigurtà u s-Sikurezza li tikkorrespondi mal-mudell li jinsab fl-Anness 45j;
(b)
jintuża d-Dokument Amministrattiv Uniku għall-Esportazzjoni/Sigurtà li jikkorrespondi mal-mudell li jinsab fl-Anness 45k u l-Lista ta’ Oġġetti għall-Esportazzjoni/Sigurtà li tikkorrespondi mal-mudell li jinsab fl-Anness 451.
Il-formola għandu jkun fiha l-lista ta’ dejta minima li tinsab fl-Anness 37 u fl-Anness 30A għall-proċedura tal-esportazzjoni.”
(5)
L-Artikolu 796a huwa emendat kif ġej:
(a)
Fil-paragrafu 1, il-kliem “Anness 45c” huma mibdula bi “Anness 45g”.
(b)
Fil-paragrafu 2, il-kliem “Anness 45d” huma mibdula bi “Anness 45h”.
(6)
Fl-Artikolu 796c it-tieni paragrafu, il-kliem “Anness 45c” huma mibdula bi “Anness 45g”.
(7)
L-Artikolu 842b(3) huwa emendat kif ġej:
(a)
it-tieni subparagrafu għandu jinbidel b'li ġej:
“Fil-każijiet li hemm referenza għalihom fil-punti (a) u (b) tal-ewwel subparagrafu, id-dikjarazzjoni fil-qosor tal-ħruġ fuq il-karta għandha ssir bl-użu tad-Dokument għas-Sigurtà u s-Sikurezza, li jikkorrespondi mal-mudell li jinsab fl-Anness 45i. Meta l-kunsinna li għaliha ssir dikjarazzjoni fil-qosor tal-ħruġ tikkonsisti f’iktar minn oġġett wieħed, id-Dokument tas-Sigurtà u s-Sikurezza għandu jkun issuplimentat b’lista ta’ oġġetti li jikkorrespondu mal-mudell li jinsab fl-Anness 45j. Il-lista ta’ oġġetti għandha tifforma parti integrali mid-Dokument tas-Sigurtà u s-Sikurezza.”
(b)
jiżdied it-tielet subparagrafu li ġej:
“Fil-każijiet li hemm referenza għalihom fil-punti (a) u (b) tal-ewwel subparagrafu, l-awtoritajiet doganali jistgħu jħallu d-Dokument tas-Sigurtà u s-Sikurezza jinbidel, jew ikun ikkomplimentat b’dokumenti kummerċjali sakemm id-dokumenti mressqa lill-awtoritajiet doganali jkun fihom id-dettalji stabbiliti għad-dikjarazzjonijiet fil-qosor tal-ħruġ fl-Anness 30A.”
(8)
Fl-Artikoli 183, 359(1), 361(3) u (4), 406(1) u (2), 408(1)(d), 454b(4), 454b (2) u (4), 455(1) and 457b(2) u (3), il-kliem “Dokument ta’ Akkumpanjament fit-Tranżitu” jinbdiel b’“Dokument ta’ Akkumpanjament fit-Tranżitu” - “Dokument ta’ Akkumpanjament fit-Tranżitu/Sigurtà”.
(9)
L-Anness 37d huwa emendat kif ġej:
(a)
fil-punt 3.1, it-tielet inċiż, “Dokument ta’ Akkumpanjament fit-Tranżitu (TAD)” jinbidel bi “Dokument ta’ Akkumpanjament fit-Tranżitu (TAD) - Dokument ta’ Akkumpanjament fit-Tranżitu/Sigurtà (TSAD)”.
(b)
Fil-punti 3.2, 3.3, 4.1, 7, 8, 18 u 30.1, “TAD” jinbidel bi “TAD/TSAD”
(c)
Fil-punt 3.2 il-kliem “Anness 37 u 45a” huma mibdula bi “Anness 37, 45a u 45e”.
(10)
L-Annessi 45c u 45d huma mħassra.
(11)
L-Anness 45e, li jinsab fl-Anness I ta' dan ir-Regolament, huwa miżjud.
(12)
L-Anness 45f, li jinsab fl-Anness II ta' dan ir-Regolament, huwa miżjud.
(13)
L-Anness 45g, li jinsab fl-Anness III ta' dan ir-Regolament, huwa miżjud.
(14)
L-Anness 45h, li jinsab fl-Anness IV ta' dan ir-Regolament, huwa miżjud.
(15)
L-Anness 45i, li jinsab fl-Anness V ta' dan ir-Regolament, huwa miżjud.
(16)
L-Anness 45j, li jinsab fl-Anness VI ta' dan ir-Regolament, huwa miżjud.
(17)
L-Anness 45k, li jinsab fl-Anness VII ta' dan ir-Regolament, huwa miżjud.
(18)
L-Anness 45l, li jinsab fl-Anness VIII ta' dan ir-Regolament, huwa miżjud.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Lulju 2009.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, 30 ta’ April 2009.